**Ngohe Aromatawai: Oranga whenua**

**Paerewa Paetae Tikanga ā-Iwi 91828:** Te tātari i ngā take e pā ana ki ngā whenua Māori

**Aronga:** Tikanga ā-Iwi 3.3B v1

**Whiwhinga:** 4

**Te Horopaki**

I ngā tau tata nei, he nui ngā kaupapa e kōkirihia ana e tēnā whānau, e tēnā hapū, e tēnā iwi hei whakawhanake i ngā whenua Māori, hei oranga mō te iwi. Ko ngā mahi ahuwhenua, ko ngā pakihi tāpoi, ko te tauhokohoko me te whakatūtū whare ētahi momo.

Ko tāu nā mahi he tuhi pūrongo pāpāho hei whakaatu i ētahi kaupapa whakawhanake i ngā whenua Māori.

Ka aromatawaingia tāu tātari i ngā take e pā ana ki ngā mahi whakawhanake i ngā whenua Māori, tae atu ki tāu whakatakoto i tētahi huarahi rerekē e pai atu ai ngā hua.

He mahi takitahi tēnei, nō reira, māu anō ngā mahi rangahau me tō kiriata poto e waihanga.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Māu e rangahau ētahi take e pā ana ki te whakawhanake i ngā whenua Māori.

Ko ngā momo mahi whakawhanake, he mahi ahuwhenua, he whakatūtū i ngā whare hokohoko, he pakihi tāpoi, he whakatupu me te hoko kai hoki.

Māu tonu tō kaupapa e whiriwhiri. Ko ētahi tauira, ko te pakihi Miraka a Ngāti Tūwharetoa, ko te hokohoko mīere a Manawa i Te Urewera, ko ngā mahi whakatupu rākau paina ki Te Tairāwhiti, ko te kaporeihana mahi pāmu a Ātihau Whanganui, ko ngā mahi manaaki tāpoi ki Te Puia, ko Tainui Group Holdings, ko Ngāi Tahu Holdings anō hoki.

Tīpakohia ngā momo mātāpuna hei tūhura māu. Wherawherahia ngā kōrero i ngā pukapuka, i te ipurangi, i ngā pūrongo, i ngā tatauranga, i te uiui tāngata hoki.

Tautohungia ngā āhuatanga matua e pā ana ki tēnei kaupapa whakawhanake whenua, ka matapaki ai i ngā hua whānui. Pēnei i ngā hua ka tau ki ngā uri ake o te whenua, ki ngā mahi ohanga i te rohe, tae atu ki Aotearoa whānui. Ka mutu, tērā pea he hua pai, he hua kino anō hoki. Whakapuakina ō whakaaro ki ngā huarahi rerekē e pai atu ai ngā hua.

Whakamāramatia ngā urupare a te iwi ki ngā āhuatanga e pā mai ana ki te whenua me ngā kaupapa hei whakawhanake i ngā whenua.

Ko ētahi pātai hei whakaaroaro māu:

* He aha i puta ai te take whenua nei?
* He aha ngā tirohanga rerekē ki te kaupapa? Tā te hunga tautoko, tā te hunga whakahē? He aha i pērā ai?
* He aha ngā uauatanga i pā mai ki ngā mahi whakawhanake i te whenua?
* He aha te urupare atu a te iwi ki aua take?
* He aha ngā hua me ngā painga i puta ake?
* He aha ētahi huarahi e pai ake ai ngā hua? Hei tauira, he aha pea tā te hunga rangatahi, tā ngā uri whakatupu hei whakawhanake i te kaupapa ā ngā tau e heke mai nei?

Me āta taunaki ō mahi katoa mā te whakamahi i ngā kōrero tautoko whānui mai i ngā mātanga. Nō reira, rangahaua ngā mātāpuna huhua, pēnei i te uiui tangata, te kohi i ngā kōrero i ngā tuhinga hītori, ngā pūrongo mōheni, ngā nūpepa rānei, ngā raraunga me ngā waiata tawhito.

**Ngā Rauemi**

Māori Agribusiness

https://www.mpi.g6ytovt.nz/funding-and-programmes/maori-in-the-primary-industries/maori-agribusiness/

Miraka – Ngāti Tūwharetoa

https://www.miraka.co.nz/#cmsPage416648

AWHI – Ātihau Whanganui Incorporation

https://www.awhi.nz/

Te Puia – Rotorua

https://tepuia.com/about-us/

Manawa Honey – Te Urewera

https://www.manawahoney.co.nz/

Ngāti Porou Forests Ltd

https://ngatiporou.com/nati-biz/doing-business-ngati-porou/nati-biz-directory/ngati-porou-forests-ltd

Ngāi Tahu Holdings

https://www.ngaitahuholdings.co.nz/

Tainui Group Holdings

https://www.tgh.co.nz/en/home/

**Taunakitanga: Tikanga ā-Iwi 3.3B Oranga whenua**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i ngā āhuatanga matua e pā ana ki tētahi take whenua Māori. Ka matapaki i ngā hua, me ngā urupare a te iwi ki taua take, ka taunaki ai. *Hei tauira:**Kua whakaritea he pūrongo pāpāho mō tētahi take whenua Māori. Kua whakamāramahia, kua matapakihia tētahi take whenua Māori, ōna hua me ngā urupare ka puta, kua taunaki ai.* | Ka matapaki i ngā hua whānui o tētahi take whenua Māori. Ka whakamārama i ngā urupare a te iwi me ōna hua, ka āta taunaki ai. *Hei tauira:**Kua whakaritea he pūrongo pāpāho mō tētahi take whenua Māori. Kua whakamāramahia, kua matapakihia tētahi take whenua Māori, ngā urupare ka puta me ōna hua whānui, kua āta taunaki ai.* | Ka whakaatu i tētahi huarahi rerekē e pai atu ai ngā hua, ka āta taunaki ai. *Hei tauira:**Kua whakaritea he pūrongo pāpāho mō tētahi take whenua Māori. Kua whakamāramahia, kua matapakihia tētahi take whenua Māori, ngā urupare ka puta me ōna hua whānui. Kua whakaatu i ētahi whakaaro e rerekē atu ai ngā hua, kua āta taunaki hoki.* |